**Чајетина**

Социјална и здравствена заштита

# **Социјална заштита**

## **Новчана давања и услуге у надлежности националног нивоа**

У Србији је највећи део социјалне и дечије заштите у надлежности националног нивоа.[[1]](#footnote-1) Међу новчаним давањима најзначајнија су давања усмерена на сиромашне: новчана социјална помоћ (НСП) и дечији додатак (ДД), као и категоријска давања за помоћ и негу другог лица намењена старима и особама са инвалидитетом (додатак и увећани додатак). Од накнада из социјалног осигурања посебан значај имају пензије, које представљају важан извор дохотка домаћинства у Србији. И најраспрострањеније услуге социјалне заштите, услуге смештаја су у надлежности Републике. Кроз услуге процене и планирања, на права и услуге који се остварују по Закону о социјалној заштити потенцијалне кориснике упућују центри за социјални рад (ЦСР) на локалном нивоу који врше и улогу органа старатељства, а дечији додатак администрирају општинске односно градске службе локалних самоуправа.

**Новчану социјалну помоћ је 2022. године примало свега 65 становникa општине Чајетина. Обухват становништва програмом НСП је врло низак и износи 0,4%** (Табела 1). Током последњих десетак година броја и удео појединаца који су остваривали право на НСП се више него преполовио (Графикон 1).

**Обухват становништва програмом НСП је веома низак и у односу на просек Србија-југ[[2]](#footnote-2) (3,4%),** што је свакако резултат повољније економске ситуације, имајући у виду да општина Чајетина спада у другу групу по степену развијености јединица локалних самоуправа, као и да би по новијим подацима припадала првој групи најразвијенијих ЈЛС.[[3]](#footnote-3) И на подручју Србија-југ је последњих година присутан тренд смањења броја и удела НСП корисника, али у мањој мери (Графикон 1). Када се јединице локалне самоуправе (ЈЛС) на подручју Србија-југ поређају по висини обухвата од најмање до највеће вредности, ранг Чајетине је између 3 и 4 од 99 места,[[4]](#footnote-4) што значи да само две ЈЛС бележе мањи удео корисника НСП.

Графикон 1: Удео корисника НСП у укупној популацији (у %), 2012-2022.

Извор: ДевИнфо база, Републички завод за статистику.

**Крајем 2022. године, 390 деце и младих је примало дечији додатак, од којих је 81 остваривало право на увећане износе и по повољнијим условима.** У последњој групи су деца са инвалидитетом и са сметњама у развоју, као и деца из једнородитељских и старатељских породица.[[5]](#footnote-5) Корисници дечијег додатка су деца и млади до 20 година.[[6]](#footnote-6) Током времена број корисника дечијег додатка се смањивао, што је општа тенденција у Србији. На овакво кретање је одлучујуће утицала промена броја корисника тзв. основног износа ДД (Графикон 2).

**Обухват деце и младих (0-19) програмом дечијег додатка у општини Чајетина је низак, износио је 2022. године 14,3%.** Обухват је значајно нижи у поређењу са просеком Србија-југ (21,9%) (Табела 1). Према подацима ДевИнфо готово 60% ЈЛС на подручју Србија-југ бележи већи удео корисника дечијег додатка који остварују право на основни износ давања од општине Чајетина.[[7]](#footnote-7) И обухват програмом са увећаним износом заостаје у односу на просек (3,0% према 4,3%, респективно).

С обзиром на доходовне критеријуме за остваривање права на дечији додатак,[[8]](#footnote-8) релативно низак обухват дечијим додатком одражава бољи материјални положај породица са децом у општини Чајетина у односу на просек Србија-југ, иако разлике у обухвату по општинама и градовима не могу да се припишу само економским факторима.[[9]](#footnote-9)

Обухват програмом дечији додатак у општини Чајетина се током времена преполовио, док се на подручју Србија-југ смањио у мањој мери, за приближно трећину. Обухват програма са увећаним износом дечијег додатка је стагнирао, слично као на подручју Србија-југ.

Табела 1. Обухват програмима за смањење сиромаштва у надлежности националног нивоа (НСП и ДД, у %), 2022.

|  |  |  |
| --- | --- | --- |
|  | Чајетина | Србија-југ |
| Удео корисника новчане социјалне помоћи у укупној популацији | 0,4 | 3,4 |
| Удео корисника ДД у популацији 0-19 | 14,3 | 21,9 |
| *Удео корисника ДД (основни износ)* | *11,3* | *17,6* |
| *Удео корисника ДД (увећани износ)* | *3,0* | *4,3* |

Извор: ДевИнфо база, Витална статистика Републички завод за статистику, калкулација аутора.

Напомена: Стање на дан 31.12.2022.

Графикон 2: Број корисника дечијег додатка, општина Чајетина, 2012-2022.

Извор: ДевИнфо база, Републички завод за статистику.

**Бокс 1. Недостаци анализе обухвата програмом НСП и дечијег додатка на локалном нивоу**

Удео корисника појединих програма социјалне помоћи који су усмерени на сиромашне у укупној популацији (или одговарајућој старосној групи) често се идентификује као показатељ социјалне заштите или се користи за креирање различитих индекса на локалном нивоу. Адекватнији показатељ би био обухват сиромашних - удео корисника ових програма у укупном броју сиромашних. Подаци о распрострањености сиромаштва који се за национални ниво оцењују уз помоћ анкета, нису, међутим, расположиви за локални ниво.

**Капацитет за администрирање социјалне заштите у општини Чајетина је знатно неповољнији него у другим срединама на подручју Србија-југ, али је и оптерећеност центра за социјални рад мања.** Капацитети за администрирање социјалне и породичне заштите од стране центра за социјални рад су неповољнији у односу на просек Србија-југ, с обзиром да је број становника на једног стручног радника већи у Чајетини. Оптерећеност центра за социјални рад је међутим мања, ако се има у виду да је удео корисника социјалне заштите у укупној популацији готово двоструко мањи него на подручју Србија-југ. Током времена удео корисника у општини Чајетина је стагнирао, уз мање варијације, док се на подручју Србија-југ благо повећавао, уз стагнацију последњих година (Графикон 3). Овај податак међутим треба узети са резервом (Бокс 2).

Табела 2. Капацитет и оптерећеност центра за социјални рад, 2022.

|  |  |  |
| --- | --- | --- |
|  | Чајетина | Србија-југ |
| Број становника на 1 стручног радника ЦСР | 4.882 | 3.898 |
| Удео корисника социјалне заштите у укупној популацији (%) | 6,0 | 11,4 |

Извор: ДевИнфо база, Републички завода за статистику.

Графикон 3: Удео корисника социјалне заштите у укупној популацији (у %), 2012-2022.

Извор: ДевИнфо база, Републички завод за статистику.

**Бокс 2. Удео корисника социјалне заштите у укупној популацији – индикатор циљева одрживог развоја**

Удео корисника социјалне заштите у укупној популацији је дефинисан као индикатор за праћење циља 1.3 Применити одговарајуће националне системе социјалне заштите и мере за све, укључујући најугроженије, и до 2030. постићи довољно велики обухват сиромашних и рањивих.

Валидност овог индикатора је упитна имајући у виду да укупни број корисника социјалне заштите представља збир веома различитих права и услуга, те да тај збир ни у апсолутном ни у релативном изразу заправо нема аналитичку вредност, а самим тим је и упоредивост током времена, али и између ЈЛС, проблематична. То се најбоље уочава у сфери услуга социјалне заштите. Просто сабирање броја корисника разнородних услуга с различитим садржајем, програмима и моделима пружања не обезбеђује валидне информације.

**Покривеност старих пензијама је према проценама на доста високом нивоу, али заостаје за просеком Србија-југ**. Подаци о броју пензионера по годинама живота по јединицама локалних самоуправа нису доступни. Према подацима ПИО у општини Чајетина је 2022. године регистровано 3.505 пензионера,[[10]](#footnote-10) док је према попису 3.546 лица старих 65 и више година, па се може проценити да је покривеност старих пензијама доста висока, иако је свакако један број пензионера млађи од 65 година (један број пре старосне границе и још нису напунили 65 година сл.). На подручју Србија-југ је однос броја пензионера и популације 65+ нешто виши (Табела 3). Просечна пензија у општини Чајетина је незнатно виша од просечне пензије на подручју Србија-југ.

Табела 3. Просечна пензија и однос броја пензионера и становништва 65+, 2022.

|  |  |  |
| --- | --- | --- |
|  | Чајетина | Србија-југ |
| Просечна пензија (РСД) | 27.994 | 27.539 |
| Однос пензионера и становништва 65+ (%) | 98,8 | 109,5 |

Извор: ПИО фонд и Републички завод за статистику.

**Додатак за помоћ и негу примало је 32 становника општине Чајетина, а увећани додатак 74 (Табела 4). Током година број корисника оба додатка се смањивао, у мањој мери у случају корисника увећаног додатка.**[[11]](#footnote-11)

Обухват становништва додатком за помоћ и негу је испод просека, док је обухват увећаним додатком на нивоу Србија-југ. Обухват додатком за помоћ и негу је значајно мањи у односу на просек Србија-југ за старије од 65 година (Табела 4). Треба међутим имати у виду и да један део становника право на помоћ и негу остварује преко ПИО фонда, те да је за адекватно поређење потребно да се имају у виду и ти подаци (Бокс 3).

Табела 4. Корисници додатка за помоћ и негу и увећаног додатка за помоћ и негу, 2022.

|  |  |  |  |
| --- | --- | --- | --- |
|  | Чајетина | | Србија-југ  (удео) |
| **Број** | **Удео** |
| Додатак за помоћ и негу | 32 | 0,2 | 0,3 |
| *0-17* | *10* | *0,4* | *0,5* |
| *18-64* | *17* | *0,2* | *0,2* |
| *65+* | *5* | *0,1* | *0,4* |
| Увећани додатак за помоћ и негу | 74 | 0,5 | 0,5 |

Извор: ДевИнфо база, Републички завод за статистику.

**Бокс 3. Недостаци анализе обухвата програмом додатка и увећаног додатка за помоћ и негу на локалном нивоу**

За добијање потпуне слике о обухвату рањивих група којима је неопходна помоћ другог лица ради обављања свакодневних активности неопходно је да се прикупе и подаци о накнади за помоћ и негу на коју имају право осигурана лица и пензионери. У ДевИнфо бази података ови подаци нису доступни. У Републици Србији је број корисника накнаде чак нешто већи од збира корисника додатка и увећаног додатка за помоћ и негу.

**На смештају је 6 деце из општине Чајетина, која су сва збринута у хранитељским породицама.** Стопа деце на смештају је нижа од просека Србија-југ. Од 2012-те само је једно дете током једне године боравило у резиденцијалним институцијама, што је посебно позитивна одлика система.[[12]](#footnote-12)

Табела 5. Услуге смештаја у надлежности националног нивоа, 2022.

|  |  |  |  |
| --- | --- | --- | --- |
|  | Чајетина | | Србија-југ  (стопа) |
| **број** | **Стопа** |
| Деца која користе услуге смештаја (‰) | 6 | 2,5 | 4,6 |
| *Деца у резиденцијалним институцијама (‰)* | *0* | *0* | *0,3* |
| *Деца у хранитељским породицама (‰)* | *6* | *2,5* | *4,3* |
| Корисници државних домова за старе (%) | 8 | 0,2 | 0,3 |

Извор: ДевИнфо база, Републички завод за статистику.

Напомена: Стопа је на 1.000 деце.

**У државним домовима је смештено 8 старих, а одговарајући удео је нешто нижи од просека Србија-југ**. Током времена број и удео старих у домовима је стагнирао, уз блаже варијације.[[13]](#footnote-13) С обзиром на снажан пораст броја корисника приватних домова у Србији, сагледавање само броја корисника у државним домовима постаје све мање релевантно.[[14]](#footnote-14)

## **Социјална заштита у мандату локалних самоуправа**

### **Мандат и буџетски расходи општине за социјалну заштиту**

У области социјалне заштите поред националног нивоа и јединице локалне самоуправе обезбеђују поједине услуге и додељују различите врсте новчаних давања и помоћ у натури.

Међу **услугама социјалне заштите у надлежности ЈЛС су**:

* Дневне услуге у заједници - дневни боравак, помоћ у кући, лични пратилац детета и свратиште
* Услуге подршке за самостални живот - персонална асистенција, становање уз подршку за младе који напуштају систем социјалне заштите и становање уз подршку за особе с инвалидитетом у ЈЛС које су према степену развијености изнад републичког просека
* Услуге смештаја - смештај у прихватилиште (за жртве насиља, жртве трговине људима) и предах смештај
* Саветодавно-терапијске и социјално-едукативне услуге.

Међу социјалним давањима у надлежности ЈЛС је једнократна помоћ која се додељује у случају изненадног или тренутног стања социјалне потребе или евентуално при упућивању корисника на услугу смештаја. Општине и градови обезбеђују и друге врсте помоћи (народне кухиње, субвенције, и др.). ЈЛС пружају и материјалну подршку породицама са децом која се често додељује са циљем подстицања рађања (давања приликом рођења детета, помоћ незапосленим породиљама, давања родитељима близанаца и сл.).

Локалне самоуправе финансирају и плате запослених у ЦСР који се старају о правима у надлежности локалног нивоа.

**Према подацима СКГО-а, у Чајетини су расходи за социјалну заштиту на основу функционалне класификације 2022. године износили 82,9 милиона РСД. Удео расхода за социјалну заштиту у општинском буџету је 2,4%,** колико је износио и 2021. године. У 2022. години одговарајући удео на подручју Србија-југ је достигао 6,1%.

Од секторски релевантних планова, једини актуелан је *Локални акциони план за родну равноправност за период 2021-2024.*

### **Услуге социјалне заштите у надлежности локалних самоуправа**

**Обим интервенције у области услуга социјалне заштите у надлежности ЈЛС у Чајетини је низак према критеријуму издвајања из локалног буџета, али је висок према расходима по становнику.** У 2021. години удео укупних расхода за локалне услуге у буџету ЈЛС од 0,62% је готово двоструко нижи од просека Србија-југ (1,17%).[[15]](#footnote-15) Укупни расходи за локалне услуге су износили 18,7 милиона РСД, а расходи по становнику чак 1.284 РСД, изнад двоструке вредности просека Србија-југ (507 РСД).[[16]](#footnote-16) Када се вредности индикатора поређају од најниже ка највишој, ранг општине Чајетина према расходима по становнику је 91, али је према уделу расхода у општинском буџету 25 од 99 ЈЛС на подручју Србија-југ. Расходи за услуге социјалне заштите у надлежности ЈЛС су највећим делом финансирани из општинског буџета УНТ[[17]](#footnote-17) (92%). Преостала средстава су из наменског трансфера (8%).

По подацима из 2018. године за Чајетину, [[18]](#footnote-18) укупни расходи за услуге из локалног буџета су износили 20,5 милиона РСД, са дупло већим уделом (1,15%) него у 2021. Тада је забележена и виша вредност индикатора расходи по становнику (1.416 РСД).

**Бокс 4: Индикатори обима и величине програма**

Индикатори величине програма су број корисника и еквивалентан број корисника. Еквивалентан број корисника се рачуна на основу претпоставке о једнаком интензитету пружања услуге свим корисницима у свим ЈЛС. За помоћ у кући, на пример, еквивалентан број корисника се рачуна по моделу пет дана недељно 2 сата дневно током 12 месеци у континуитету. Тако се, стваран број корисника у датој ЈЛС умањује два пута ако се услуга пружа током целе године, пет дана недељно, али само 1 сат дневно. Такође се стваран број корисника умањује два пута ако се услуга пружа 2 сата дневно сваког радног дана, али се пружа само током 6 месеци.

Индикатори обима интервенције су расходи за услуге социјалне заштите у мандату ЈЛС, расходи по становнику и удео расхода за услуге социјалне заштите у мандату ЈЛС у локалном буџету.

**У 2021. години у Чајетини су се обезбеђивале услуге помоћ у кући за старије и за децу, лични пратилац детета и дневни боравак за децу са сметњама у развоју и инвалидитетом.**

Доступност најраспрострањеније услуге социјалне заштите, **помоћ у кући** за старе је значајније виша у односу на просек подручја Србија-југ. Услуга се у 2021. години обезбеђује за укупно 77 корисника од којих је 96% старих 65 и више година. Корисници су већински женског пола (62%) и из руралних насеља (70%). Услуга је обезбеђивана свих 12 месеци током 2021. и то 10 сати недељно просечно по кориснику. Доступност услуге према општој стопи обухвата (ОСО) је 2 пута виша од просека Србија-југ (2,09% и 0,95%, респективно). Према другом индикатору, хипотетичкој стопи обухвата (ХСО) на основу еквивалентног броја корисника, доступност је три пута виша (2,09% и 0,68%, респективно) (Табела 6).[[19]](#footnote-19) Изједначене вредности оба индикатора доступности су резултат пуне примене модела за величину програма (Бокс 4), што указује на стабилну дневну подршку корисницима од 2 сата просечно током целе године.

Укупни трошкови за услугу су у 2021. износили скоро 7 милиона РСД, који су у потпуности финансирани из локалног буџета УНТ.

Јединични трошак, индикатор за ефикасност услуге у 2021. години је износио 176 РСД, сврставајући Чајетину на 6. место од 99 ЈЛС на подручју Србија-југ, када се вредности поређају од најниже до највише. У односу на просек Србија-југ од 415 РСД, у Чајетини је ефикасност услуге знатно повољнија (Табела 6). Овако ниска вредност овог индикатора упућује на потребу да се сагледа квалитет обезбеђене подршке.

**Бокс 5. Индикатор учинка – доступност и ефикасност**

Доступност се мери преко стопе обухвата, стављањем у однос броја корисника услуге и популације одговарајуће старости. Општа стопа обухвата се рачуна на основу стварног броја корисника, а хипотетичка стопа обухвата на основу еквивалентног броја корисника.

Индикатор ефикасности је јединични трошак. Јединични трошак - трошак по кориснику за сат пружене услуге - представља однос укупних годишњих текућих расхода и укупног броја сати годишњег пружања услуге свим корисницима у једној локалној самоуправи.

У односу на 2018. годину доступност услуге се смањила, а ефикасност повећала (Табела 6).

Табела 6. Индикатори учинка за услугу помоћ у кући, 2015, 2018. и 2021.

|  |  |  |  |  |  |  |
| --- | --- | --- | --- | --- | --- | --- |
|  | **Чајетина** | | | **Србија-југ** | | |
|  | Доступност | | Ефикасност | Доступност | | Ефикасност |
|  | ОСО (%) | ХСО (%) | ЈТУ (РСД) | ОСО (%) | ХСО (%) | ЈТУ (РСД) |
| **2015** | 1,90 | 1,90 | 187 | 1,89 | 0,74 | 258 |
| **2018** | 2,71 | 2,71 | 278 | 2,17 | 0,97 | 349 |
| **2021** | 2,09 | 2,09 | 176 | 0,95 | 0,68 | 415 |

Извор: База података *Мапирање услуга социјалне заштите у надлежности ЈЛС* за 2015, 2018. и 2021. годину.

Напомена: ОСО – општа стопа обухвата; ХСО – хипотетичка стопа обухвата; ЈТУ – јединични трошак услуге.

Просек Србија-југ је непондерисан

Пружалац услуге у 2021. је из приватног непрофитног сектора, са обезбеђеном пуном лиценцом за ову делатност.

Услугу **лични пратилац детета** у 2021. години у Чајетини је користило просечно месечно 11 корисника до 18 година, претежно мушког пола и из урбане средине (по 73%). Услуга је пружана током целе године, 8 сати дневно пет дана у недељи. Доступност услуге, изражена општом стопом обухвата (ОСО) је износила 0,45% (удео корисника 0-17 у одговарајућем делу опште популације), двоструко изнад вредности просека Србија-југ (0,23%). Хипотетичка стопа обухвата (ХСО) на основу еквивалентног броја корисника је исте вредности (0,45%) и 2,4 пута је виша од просека Србија-југ (0,19%) (Табела 7). Једнака вредност оба индикатора доступности указује на стабилност у пружању услуге корисницима пуно радно време током целе године.

Укупни расходи за ову услугу су износили 4,7 милиона РСД и у потпуности су финансирани из локалног буџета УНТ.

Јединични трошак, индикатор учинка за ефикасност услуге је износио 248 РСД и доста је повољнији од просека Србија-југ (397 РСД) (Табела 7).[[20]](#footnote-20)

Табела 7. Индикатори учинка за услугу лични пратилац детета, 2018. и 2021.

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | **Чајетина** | | | **Србија-југ** | | |
|  |  | Доступност | | Ефикасност | Доступност | | Ефикасност |
|  |  | ОСО (%) | ХСО (%) | ЈТУ (РСД) | ОСО (%) | ХСО (%) | ЈТУ (РСД) |
| **2018** | 0,24 | | 0,24 | 275 | 0,21 | 0,12 | 272 |
| **2021** | 0,45 | | 0,45 | 248 | 0,23 | 0,19 | 397 |

Извор: База података *Мапирање услуга социјалне заштите у надлежности ЈЛС* за 2018. и 2021. годину.

*подршке у надлежности ЈЛС у Републици Србији* за 2021 и 2018.

Напомена: ОСО – општа стопа обухвата; ХСО – хипотетичка стопа обухвата; ЈТУ – јединични трошак услуге.

Просек Србија-југ је непондерисан

Вредности оба индикатора учинка, за доступност и ефикасност услуге су у 2021. у Чајетини повољнији у односу на 2018. годину. Услуга се није пружала у 2015.

Пружалац услуге је организација цивилног друштва са обезбеђеном лиценцом за обављање ове делатности.

Драга Слађана,

Замолићу те да експертима проследиш овај податак и да то измене. Дневни боравак  ,,Зрачак"  има 14 корисника. 11 долази свакодневно, а троје долазе током зимског и летњег распуста. Битно нам је да ова информација буде тачна. Хвала ти. Поздрав

**Дневни боравак намењен деци и младима са сметњама у развоју** је у 2021. години обезбеђиван за 7 корисника (0-25) просечно месечно. Додатно услугу су користиле и 3 одрасле особе, старије од 26 година. Услуга се пружала свих 12 месеци, а радно време боравка је 8 сати дневно.[[21]](#footnote-21) Деца и млади корисници боравка су претежно мушког пола, а по подручју из руралне средине. Општа стопа обухвата (ОСО) за ову старосну групу је износила 0,2%[[22]](#footnote-22) у 2021. години и повољнија је од просека Србија-југ (0,1%). И хипотетичка стопа обухвата (ХСО) на основу еквивалентног броја корисника је повољнија него на подручју Србија-југ (0,2% и 0,09%, респективно) (Табела 8).[[23]](#footnote-23)

Укупни расходи за 10 корисника су износили 5 милиона РСД, финансирани са 70% из локалног буџета УНТ и 30% из средстава наменских трансфера.

Јединични трошак, индикатор учинка за ефикасност услуге од 241 РСД, нешто је повољнији од просечне вредности за подручје Србија-југ (261 РСД) (Табела 8).

Табела 8. Индикатори учинка за услугу дневни боравак за децу, 2015, 2018. и 2021.

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | **Чајетина** | | | **Србија-југ** | | |
|  |  | Доступност | | Ефикасност | Доступност | | Ефикасност |
|  |  | ОСО (%) | ХСО (%) | ЈТУ (РСД) | ОСО (%) | ХСО (%) | ЈТУ (РСД) |
| **2015** | 0,32 | | 0,24 | 290 | 0,19 | 0,17 | 144 |
| **2018** | 0,22 | | 0,22 | 92 | 0,16 | 0,14 | 201 |
| **2021** | 0,20 | | 0,20 | 241 | 0,10 | 0,09 | 261 |

Извор: База података *Мапирање услуга социјалне заштите у надлежности ЈЛС* за 2015, 2018. и 2021. годину.

Напомена: ОСО – општа стопа обухвата; ХСО – хипотетичка стопа обухвата; ЈТУ – јединични трошак услуге.

Просек Србија-југ је непондерисан

Доступност услуге у Чајетини је на приближно истом нивоу кроз сва 3 периода, али свакако је била нешто повољнија у односу на вредности индикатора Србија-југ. Ефикасност је осцилирала, али треба имати у виду да је вредност јединичног трошка 2018. године веома ниска и упитна са аспекта квалитета пружене услуге.

Услугу је у 2021. години пружала организација цивилног друштва са обезбеђеном лиценцом за ову делатност.

**Услуга помоћ у кући за децу** у Чајетини се обезбеђивала за три девојчице, од којих је једна са урбаног а две са руралног подручја. За услугу се издвајало 1,9 милион динара у целости из локалног буџета УНТ. Пружалац је организација цивилног друштва са обезбеђеном пуном лиценцом.

Од осталих услуга и програма, општина Чајетина учествује у финансирању регионалног СОС телефона за подршку жртвама насиља, коју реализује организација цивилног друштва из Ужица.

Кроз међусекторску иницијативу 2018. године је успостављен Интерсекторски тим за превенцију и заштиту деце од насиља, злостављања и занемаривања, кроз локални међу-секторски протокол. Потписници овог протокола су релевантне локалне установе (све образовне установе, дом здравља, центар за социјални рад, спортска удружења, ЈЛС, организација цивилног друштва, полиција), а координатор овог тима је удружење грађана *Златиборски круг*. Извештаји овог тима нису јавно доступни.

### **Материјална подршка у надлежности локалне самоуправе**

**Укупни расходи за материјалну подршку у надлежности ЈЛС у Чајетини у 2021. години износили су 88,4 милиона РСД, односно приближно 6.059 РСД по становнику.**[[24]](#footnote-24) Од укупног буџета издвојено је 2,9% за ове намене. Када се вредности поређају од најниже ка највишој, ранг Чајетине према ова два индикатора је 96 (расходи по становнику) и 69 (удео расхода) у односу на 99 ЈЛС на подручју Србија-југ. Издвајања по становнику су далеко изнад непондерисаног просека Србија-југ (1.437 РСД) док је удео расхода за материјалне подршке у буџету незнатно изнад просека (2,8%). Приближно половина материјалне подршке је у виду новчаних давања (49,3%) (Табела 9).

**Свега 18% подршке (15,8 милиона РСД) додељивано је уз проверу материјалног стања 2021. године.** Управо ова давања су посебно релевантна за смањење сиромаштва на локалном нивоу. Овај удео је јако низак у поређењу са другим срединама, с обзиром да је у просеку за подручје Србија-југ износио 51,8%.

Табела 9. Расходи за материјалну подршку у надлежности ЈЛС, општина Чајетина, 2021.

|  |  |
| --- | --- |
| **Новчана давања** | **43.534.019** |
| Једнократна новчана помоћ (ЈНП) | 13.338.810 |
| Једнократна новчана помоћ  за коришћење права из здравствене заштите | 1.685.000 |
| Једнократна новчана помоћ  за набавку одеће и обуће | 145.000 |
| Једнократно новчано давање  за новорођенчад (прво и друго дете) | 12.720.000 |
| Једнократна новчана помоћ за огрев | 90.000 |
| Једнократна новчана помоћ  за побољшање стамбених услова | 889.036 |
| Једнократне новчане помоћи  за трошкове сахране | 320.173 |
| Једнократна новчана помоћ  за уџбенике и школски прибор | 895.000 |
| Новчано давање породици у којој се роде  близанци, тројке и четворке | 585.000 |
| Новчано давање породици  за четврто и свако наредно дете | 960.000 |
| Новчано давање породици за треће дете | 3.200.000 |
| Новчано давање за подстицај наталитета | 1.200.000 |
| Новчано давање за жртве насиља  у породици, кориснике услуге прихватилишта | 60.000 |
| Друго: Студентске стипендије | 7.446.000 |
| **Помоћ у натури** | **44.836.920** |
| Ауто седишта за бебе | 1.186.020 |
| Хигијенски пакет | 200.000 |
| Новогодишњи пакетићи за децу | 167.800 |
| Прехрамбени пакет, намирнице | 741.188 |
| Регресирање трошкова боравка уписане деце  у предшколској установи за треће  и свако наредно дете у породици | 6.836.400 |
| Субвенционисање трошкова комуналних услуга  (грејање, вода и чистоћа) | 480.512 |
| Субвенционисање трошкова превоза пензионера,  инвалида и социјално угрожених категорија | 6.875.000 |
| Субвенционисање трошкова превоза ученика  основних и средњих школа на територији општине | 28.350.000 |

Извор: База података *Мапирање материјалне подршке у надлежности ЈЛС у Републици Србији* 2021. године.

**Бокс 6. Величина програма и обухват**

Праћење фактичког броја корисника различитих врста материјалне подршке на локалном нивоу не обезбеђује адекватне информације, пошто није у питању основно право које се додељује у свим ЈЛС по једнаким критеријумима. У зависности од локалне политике и тренутних околности, поједине ЈЛС могу да додељују велике износе материјалне подршке малом броју корисника, а поједине веома мале, безначајне суме великом броју угрожених. Да би се обезбедила упоредивост, потребно је да се израчуна колико би свака ЈЛС имала корисника у хипотетичкој ситуацији када би сваки корисник на годишњем нивоу добио једнаку суму помоћи у висини једне нето просечне зараде. Тај еквивалентни (хипотетички) број корисника је индикатор величине програма у појединим општинама и градовима:

ЕКПЗ

* ЕKПЗ – еквивалентан (хипотетички) број корисника помоћи у висини једне нето просечне зараде
* ПЗ – просечна месечна зарада по запосленом без пореза и доприноса у РС
* Обухват, хипотетичка општа стопа обухвата, као индикатор учинка представља однос између ЕKПЗ и укупног броја домаћинстава у датој ЈЛС.

Хипотетичка општа стопа обухвата материјалном подршком је износила 23,7% 2021. године и приближно је четвороструко изнад нивоа непондерисаног просека за подручје Србија-југ (5,6%). Према овом индикатору ранг ЈЛС је 96, што значи да само три општине имају већу покривеност домаћинстава материјалним подршкама.

У односу на 2018. годину када је први пут спроведено мапирање материјалне подршке основни индикатори су унапређени. Удео расхода за материјалне подршке у локалном буџету је 2018. године био мањи (2,0%), као и расходи по становнику (2.487 РСД) и ХСО (14,4%).[[25]](#footnote-25)

### **Социјална заштита на локалном нивоу: резиме и препоруке**

Удео расхода за социјалну заштиту из локалног буџета у општини Чајетина је испод нивоа просека издвајања ЈЛС на подручју Србија-југ. Према налазима мапирања обим интервенције у области услуга социјалне заштите на основу индикатора удео расхода у локалном буџету је мали компаративно посматрано, значајно испод просека Србија-југ, док је у домену материјалне подршке у надлежности ЈЛС незнатно изнад просека. Обим интервенције је међутим висок у обе области према расходима по становнику. На овако различите оцене утичу високи буџетски приходи добростојеће општине Чајетина, која по становнику улаже значајна средства, али то не представља велики део њених укупних расхода.

Улагања у материјалну подршку су вишеструко већа од улагања у услуге. Приближно половина материјалне подршке је у виду новчаних давања, а веома мали део се додељује уз проверу материјалног стања.

У односу на 2018. годину обим интервенције у области услуга социјалне заштите је смањен, а у домену материјалне подршке је повећан.

У 2021. години у Чајетини су се обезбеђивале услуге помоћ у кући за старе и за децу, лични пратилац детета и дневни боравак за децу са сметњама у развоју и инвалидитетом. По разноврсности услуга Чајетина се издваја у односу на друге средине у Србији у којима се типично обезбеђује мањи број услуга.

Доступност услуге помоћ у кући за старе је велика и значајно је изнад просека Србија-југ, посебно према индикатору ХСО, а ефикасност је упадљиво повољнија. Корисници су претежно из руралних подручја, што је позитивна одлика, ретка у Србији. У односу на 2018. годину доступност се међутим према оба индикатора смањила.

Индикатори доступности и ефикасности такође су повољнији у односу на друге средине и за услугу лични пратилац детета и за дневни боравак за децу и младе са сметњама у развоју и са инвалидитетом.

У области заштите деце без родитељског старања је дугорочно присутан само хранитељски смештај, што треба да се истакне као посебно позитивна одлика система.

На основу расположивих података, у наредном периоду би у области социјалне заштите, у делу у коме је за њу надлежна локална самоуправа, поред унапређења већ успостављених услуга, посебан фокус могао да буде на развоју услуга за одрасле особе са инвалидитетом, као што су персонала асистенција, становање уз подршку и сл. За сада услуге нису биле усмерене ка овој циљној групи, чак ни у оквиру помоћи у кући. Истраживање потреба на локалном нивоу би омогућило да се сагледају даљи приоритети у области услуга.

Додатно, повезивање са институцијама изван социјалне заштите посебно је важно имајући у виду неповољне податке о вакцинацији деце, посебно против малих богиња и о стопи самоубистава.

Унапређење услуга захтевало би и додатна улагања, али је посебно важно питање обезбеђења довољног броја стручних радника у центру за социјални рад. Треба имати у виду да је обавеза локалне самоуправе да финансира додатне стручне раднике ради обављања послова који се односе на локалне услуге социјалне заштите.

С обзиром на нешто нижи обухват програмом дечијег додатка са увећаним износом и старих лица додатком за помоћ и негу, додатни напор локалне самоуправе требао би да буде усмерен на ширење информација, па и на помоћ угроженим лицима да остваре ова права које се финансирају са националног нивоа. Посебно треба да се нагласи да деца која остварују право на додатак и увећани додатак за помоћ и негу могу да остваре право на увећани износ дечијег додатка без провере материјалног стања и других услова,[[26]](#footnote-26) што се недовољно користи у многим срединама у Србији.[[27]](#footnote-27)

Имајући у виду да према проценама један број старих није остварио право на пензију, важно је да се и овој популације помогне, и у приступу програму НСП и у виду додатне материјалне подршке са локалног нивоа.

Мали удео материјалне подршке који се додељује уз проверу материјалног стања такође упућује на преиспитивање политике заштите најсиромашнијих. У *Локалном акционом плану за родну равноправност* се међу активностима између осталог наводи креирање ”мера подршке самохраним мајкама и мајкама са више деце лошег материјалног стања у виду финансијске подршке за школовање деце (набавка уџбеника, екскурзије), субвенција за квалитетније становање (нпр. енергетска ефикасност и сл.), бесплатна правна помоћ, подршка у запошљавању и самозапошљавању”.[[28]](#footnote-28)

Имајући у виду изузетно повећане износе родитељског додатка, укључујући и након недавних измена Закона о финансијској подршци породицама са децом, треба преиспитати материјална давања на локалном нивоу која се додељују при рођењу, посебно првог детета. [[29]](#footnote-29)

Најзад, израда/усвајање стратешких докумената и планова у области социјалне заштите би свакако омогућила свеобухватније сагледавање проблема, утврђивање приоритета и праћење напретка.

# **Здравствена заштита**

Здравствена заштита у Србији је претежно у надлежности националног нивоа, поготово од доношења новог Закона о здравственој заштити 2019. године, када и оснивачка права за установе примарне здравствене заштите прелазе са јединица локалне самоуправе на Републику, односно аутономну покрајину. Према новим законским решењима јединице локалне самоуправе остају оснивачи само апотекарских установа на својој територији.

Друштвена брига за здравље на нивоу ЈЛС између осталог подразумева праћење здравственог стања становништва и рада система здравствене заштите, као и стварање услова за приступачност и уједначеност коришћења примарне здравствене заштите. Важан део друштвене бриге за здравље на нивоу ЈЛС остаје доношење и спровођење програма за очување и заштиту здравља од загађења животне средине, као и систематско испитивање исправности и квалитета животних намирница, воде за пиће и сличних фактора ризика који могу штетно да утичу на здравље.[[30]](#footnote-30) ЈЛС обезбеђују и средства за вршење оснивачких права над здравственим установама чији су оснивач (односно апотекама). Уколико обезбеде средства у буџету, општине и градови могу и додатно да улажу у здравствене установе у јавној својини на својој територији како би се повећала доступност и приступачност (изнад норматива и стандарда који су предвиђени за простор, опрему, кадрове, и др.). Јединица локалне самоуправе обезбеђује и рад мртвозорске службе.

**Чајетина је за здравство издвојила 14 милиона РСД 2022. године. Удео ових расхода у општинском буџету је износио 0,4%,** што представља смањење у односу на раније године када је одговарајући удео достизао 0,7% (2021.) и 0,5% (2020.). Удео расхода за ове намене је значајно испод просека издвајања на подручју Србија-југ 2022. године (1,5%).

**Капацитети здравствене заштите исказани преко броја лекара у примарној здравственој заштити на 1.000 становника у Чајетини су приближно на нивоу просека Србија-југ, осим у области стоматолошке заштите деце и омладине у којој је евидентно извесно заостајање.**

Табела 10. Број лекара у примарној здравственој заштити на 1.000 становника (у ‰), 2021.

|  |  |  |
| --- | --- | --- |
|  | Чајетина | Србија-југ |
| Здравствена заштита деце | 2,0 | 1,8 |
| Здравствена заштита жена | 0,15 | 0,2 |
| Здравствена заштита одраслог становништва | 1,3 | 0,7 |
| Стоматолошка заштита деце и омладине | 0,4 | 0,7 |

Извор: ДевИнфо база, Републички завод за статистику.

**Проценат имунизације деце није висок, и заостаје за просеком Србија-југ посебно у случају вакцинације против малих богиња.**

Табела 11. Имунизација, 2021.

|  |  |  |
| --- | --- | --- |
|  | Чајетина | Србија-југ |
| Проценат деце која су вакцинисана против дифтерије, тетануса и великог кашља у првој години живота | 82,8 | 91,1 |
| Проценат деце која су вакцинисана против малих богиња у првих 18 месеци живота | 74,8 | 80,3 |

Извор: ДевИнфо база, Републички завод за статистику.

**Бокс 7. ЦОР Индикатори доброг здравља за локално становништво**

Међу индикаторима уз помоћ којих се прате циљеви одрживог развоја у сфери доброг здравља за локални ниво у ДевИнфо бази су доступни индикатори Стопа неонаталне смртности (3.2.2.), Инциденца туберкулозе на 100.000 становника (3.3.2) и Стопа смртности услед самоубиства на 100.000 становника (3.4.2).

Уместо ЦОР индикатора Стопа смртности деце испод 5 година старости (3.2.1) у ДевИнфо бази се прати стопа смртности одојчади, уместо индикатора Удео циљне популације обухваћене свим вакцинама из националног програма (3.б.1) расположив је податак о проценту деце која су вакцинисана против дифтерије, тетануса, као и о проценту деце која су вакцинисана против малих богиња у првих 18 месеци живота, а уместо индикатора Густина и дистрибуција здравствених радника на 10.000 становника (3.ц.1) расположиви су подаци о броју лекара у примарној здравственој заштити на 1.000 становника.

**Неонатална и смртност одојчади** је у општини Чајетина на нултом нивоу већ десет година. Вредности ових индикатора иначе од године до године варирају, па на нивоу ЈЛС свакако није одговарајуће да се овакве појаве прате на годишњем нивоу (Бокс 8).

**Стопа смртности услед самоубиства** на 100.000 становника је 2022. године у Чајетини виша него на подручју Србија-југ (Табела 13). Током времена ова стопа такође варира, а према подацима ДевИнфо базе, десетогодишњи просек (22,5) је испод вредности која је забележена у 2022. години (27,4), али је значајно изнад десетогодишњег просека Србија-југ (14,6).[[31]](#footnote-31)

Табела 13. Изабрани индикатори смртности (‰)

|  |  |  |
| --- | --- | --- |
|  | Чајетина | Србија-југ |
| Стопа неонаталне смртности, 2022. (‰) | 0,0 | 2,6 |
| Стопа неонаталне смртности, просек 2012-2022. (‰) | 0,0 | 4,5 |
| Стопа смртности одојчади, 2022. (‰) | 0,0 | 3,8 |
| Стопа смртности одојчади, просек 2012-2022. (‰) | 0,0 | 5,9 |
| Стопа смртности услед самоубиства на 100.000 становника, 2022. | 27,4 | 12,5 |

Извор: ДевИнфо база, Републички завод за статистику.

**Бокс 8. Недостатак анализе смртности деце у једној години на локалном нивоу**

У условима када су апсолутни бројеви мали, а појаве ретке, дефинисање индикатора на годишњем нивоу може да буде заваравајуће. У случају да једно одојче умре, ако је укупно 100 живорођених, стопа изражена у ‰ је 10. У претходној или наредној години, уколико не умре ни једно одојче стопа је нула. Вишегодишњи просек је свакако бољи индикатор.

Графикон 4: Стопа смртности одојчади, 2012-2022. (‰)

Извор: ДевИнфо база, Републички завод за статистику.

Према подацима 2020. године **инциденца туберкулозе** на 100.000 становника у Чајетини је била на нултом нивоу, док је просек Србија-југ износио 3,4. Разлика остаје и на нивоу десетогодишњег просека, с тим што су вредности индикатора знатно више на обе територијалне јединице, 8,7 и 13,2, респективно.[[32]](#footnote-32) Нагло смањење 2020. године се пре свега може приписати специфичним условима функционисања здравственог система и постављања дијагноза у време пандемије изазване корона вирусом.

1. Закон о социјалној заштити. Службени гласник РС 24/11 и 117/2022 - одлука УС и Закон о финансијској подршци породици са децом. Службени гласник РС 113/17 и 50/18. 46/21 - одлука УС, 51/21 - одлука УС, 53/21 - одлука УС, 66/21, 130/21, 43/23 - одлука УС 62/23. [↑](#footnote-ref-1)
2. Подручје Србија-југ обухвата Регион Шумадије и Западне Србије и Регион Јужне и Источне Србије. [↑](#footnote-ref-2)
3. Према Уредби о утврђивању јединствене листе развијености региона и локалне самоуправе за 2014. годину.

   <https://www.pravno-informacioni-sistem.rs/SlGlasnikPortal/eli/rep/sgrs/vlada/uredba/2014/104/1>. Рангирање ЈЛС 2021. према подацима за 2020. годину на основу истраживања Јакопин и Чокорило (2022). Регионални покретачи раста у Републици Србији. Београд: Републички завод за статистику. [↑](#footnote-ref-3)
4. Укупан број ЈЛС на подручју Србија-југ је 99. [↑](#footnote-ref-4)
5. Закон о финансијској подршци породици са децом. Службени гласник РС 113/17 и 50/18. 46/21 - одлука УС, 51/21 - одлука УС, 53/21 - одлука УС, 66/21, 130/21, 43/23 - одлука УС 62/23, члан 31 и 33. [↑](#footnote-ref-5)
6. Према Закону о финансијској подршци породици са децом, члан 26 „Дечији додатак припада детету ако има својство ученика основне школе, односно својство редовног ученика средње школе до завршетка средњошколског образовања, а најдуже до навршених 20 година живота”. Право може да оствари и дете над којим је продужено родитељско право најдуже до 26 година, али је удео ове деце веома мали. [↑](#footnote-ref-6)
7. Податак се односи на ДевИнфо индикатор *Удео корисника дечијег додатка у укупној популацији деце* који у овом документу није коришћен с обзиром да је прецизније да се обухват рачуна стављањем у однос броја корисника са старосном групом 0-19, а не са старосном групом 0-17 (популација деце). [↑](#footnote-ref-7)
8. У другој половини 2020. године право на дечији додатак остварује се ако укупан месечни приход породице, остварен у три месеца који претходе месецу у коме је поднет захтев, по члану породице не прелази цензус од 10.708 РСД. Министарство за рад, запошљавање, борачка и социјална питања (2022). Решење о номиналним износима родитељског додатка, паушала за набавку опреме за дете и дечијег додатка и цензуса за остваривање права на дечији додатак од 1. јула 2022. године. [↑](#footnote-ref-8)
9. Према ранијем истраживању Станић, K. (2012) које је спроведено за потребе скупа размене искустава *Додељивање права на дечији додатак и новчану социјалну помоћ*, разлике у обухвату програмом и НСП и ДД се само у појединим ЈЛС могу објаснити различитим нивоом животног стандарда становништва. Одступања су резултат разнолике административне праксе, различитог поступања у случају теренског рада и дискреционог приписивања пропуштених зарада, па и дефинисања концепта заједничког домаћинства. У појединим срединама присутни су и стигма и недовољна информисаност потенцијалних корисника. [↑](#footnote-ref-9)
10. Републички фонд за пензијско и инвалидско осигурање (2023). *Статистички годишњи билтен 2022.* [↑](#footnote-ref-10)
11. Подаци ДевИнфо базе, индикатори *Број корисника основног додатка за помоћ и негу другог лица и Број корисника увећаног додатка за помоћ и негу другог лица.* [↑](#footnote-ref-11)
12. Подаци ДевИнфо базе, индикатор *Број деце са инвалидитетом у резиденцијалним институцијама.* [↑](#footnote-ref-12)
13. ДевИнфо база података, индикатор *Број корисника државних домова који имају 65 и више година*. [↑](#footnote-ref-13)
14. Капацитети приватних домова за старе готово су се изједначили да са онима у јавном сектору. У 240 приватних домова је 2020. године било смештено приближно 6.270 корисника старијих од 65 година, док је у јавном сектору у домовима за старе било приближно 5.900 корисника (65+), а у домовима за лица са тешкоћама 664 корисника. Републички завод за социјалну заштиту (2021). *Извештај о раду установа социјалне заштите за смештај одраслих и старијих корисника за 2020. годину*, Београд. [↑](#footnote-ref-14)
15. Подаци на основу истраживања *Мапирање услуга социјалне заштите и материјалне подршке у надлежности ЈЛС у Републици Србији за 2021. (необјављено).* [↑](#footnote-ref-15)
16. Као и за индикатор удео расхода за услуге у буџету ЈЛС, просек је непондерисан и не укључује ЈЛС које немају расходе за услуге [↑](#footnote-ref-16)
17. Скраћеница УНТ означава локални/општински буџет умањен за средства наменских трансфера [↑](#footnote-ref-17)
18. Подаци за 2018. годину су на основу истраживања Матковић и Страњаковић (2020). *Мапирање услуга социјалне заштите и материјалне подршке у надлежности ЈЛС*. Београд: Тим за социјално укључивање и смањење сиромаштва Владе Републике Србије. [↑](#footnote-ref-18)
19. Дефиницију индикатора видети у Боксу 5, а дефиницију еквивалентног броја корисника у Боксу 4. [↑](#footnote-ref-19)
20. Дефиницију индикатора видети у Боксу 5, а дефиницију еквивалентног броја корисника у Боксу 4. [↑](#footnote-ref-20)
21. Просечно радно време дневног боравака на подручју Србија-југ је 8 сати дневно. [↑](#footnote-ref-21)
22. Удео корисника (0-25) у укупној популацији до 26 година [↑](#footnote-ref-22)
23. Дефиницију индикатора доступности видети у Боксу 5, а еквивалентног броја корисника у Боксу 4. [↑](#footnote-ref-23)
24. Подаци на основу истраживања *Мапирање услуга социјалне заштите и материјалне подршке у надлежности ЈЛС у Републици Србији за 2021. (необјављено)*. [↑](#footnote-ref-24)
25. База података мапирања материјалне подршке у надлежности ЈЛС за 2018. годину [↑](#footnote-ref-25)
26. Закон о финансијској подршци породици са децом, члан 30. [↑](#footnote-ref-26)
27. Центар за социјалну политику (2023). *Анализа подршка образовању деце у 20 општина и градова у Србији*, израђена у оквиру пројекта Министарства просвете у сарадњи са УНИЦЕФ-ом, уз подршку Делегације ЕУ у Србији. [↑](#footnote-ref-27)
28. Локални акциони план за родну равноправност за период 2021-2024. [↑](#footnote-ref-28)
29. Од средине 2022. износ родитељског додатка за прво дете је повећан на 300.000 РСД. Закон о финансијској подршци породици са децом, члан 23. [↑](#footnote-ref-29)
30. Закон о здравственој заштити. Службени гласник РС 25/2019, члан 13. [↑](#footnote-ref-30)
31. ДевИнфо база података, индикатор *Стопа смртности услед самоубиства на 100.000 становника 2012-2022.* [↑](#footnote-ref-31)
32. ДевИнфо база података, индикатор *Инциденца туберкулозе на 100.000 становника 2012-2022.* [↑](#footnote-ref-32)